Pään tietokonetomografiatutkimus lapselle

Lapsellesi on varattu pään alueen tietokonetomografiatutkimus. Kuvaaminen on kivutonta; laite pitää ainoastaan hiukan ääntä kuvauksen aikana. Tietokonetomografia (lyhenne CT tai TT) on röntgenkuvausmenetelmä, jolla saadaan kuvattavalta alueelta leikekuvia. Kuvauksessa käytetään röntgensäteitä. Röntgenlääkärin harkinnan mukaan tutkimuksessa voidaan laittaa jodipitoista varjoainetta lapsen käsivarren laskimoon.

Tutkimukseen valmistautuminen

Lapsesi voi syödä ja ottaa säännöllisesti käyttämänsä lääkkeet normaalisti. Ota yhteyttä röntgenosastolle, mikäli lapsellasi on todettu jodiyliherkkyys tai munuaisten vajaatoiminta.

Jos tutkimuksessa käytetään varjoainetta, lapselle laitetaan muovinen kanyyli laskimoon lastenosastolla. Pistokohdan iholle laitetaan puuduttavaa voidetta ennen kanyylin laittoa. Kuvaus edellyttää liikkumattomuutta, joten tarvittaessa lapselle annetaan rauhoittava esilääkitys ennen tutkimista. Raskauden mahdollisuus kysytään ennen tutkimusta sukukypsässä iässä olevilta tytöiltä (≥12 v.).

Tutkimuksen suorittaminen

Kokonaisuudessaan tutkimus kestää valmisteluineen noin 10 minuuttia, mutta varsinainen kuvausvaihe vain muutaman minuutin. Röntgenhoitaja kertoo suoritettavasta tutkimuksesta, asettelee lapsen kuvauspöydälle ja suorittaa kuvauksen röntgenlääkärin ohjeiden mukaan. Röntgenlääkäri antaa kuvista lausunnon.

Kuvauksen aikana lapsen tulee maata kuvauspöydällä selällään mahdollisimman liikkumatta, koska liike aiheuttaa kuviin epätarkkuutta. Pää tuetaan tyynyillä. Kuvausalueen ulkopuolella käytetään sädesuojia. Varjoainekuvauksissa jodipitoinen varjoaine ruiskutetaan kanyylin kautta laskimoon. Varjoaine saattaa aiheuttaa lämmöntunnetta vartalolla.

Tarvittaessa lapsen vanhempi (tai muu aikuinen saattaja) voi olla tutkimushuoneessa lapsen tukena. Raskaana oleva ei kuitenkaan voi olla avustajana kuvauksen aikana.

Tutkimuksen jälkeen huomioitavaa

Tutkimuksen jälkeen lapsi saa syödä ja juoda normaalisti. Jos varjoainetta on käytetty, lapsen on hyvä juoda hieman runsaammin nesteitä tutkimuksen jälkeen, jotta varjoaine poistuu elimistöstä nopeammin virtsan mukana.

Tuloksen tehdystä tutkimuksesta saat lastasi hoitavalta lääkäriltä.

Yhteystiedot

Pään tietokonetomografiatutkimuksia tehdään

Keskusröntgenissä (F-röntgen) sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 1.

Päivystysröntgenissä (B-röntgen) sisäänkäynti NK (Kajaanintie 50, Oulu) tai G (Kiviharjuntie 9, Oulu), 1. kerros.

Mikäli sinulla on kysyttävää tästä tutkimuksesta, voit soittaa sille röntgenosastolle, jonne tutkimusaika on varattu (ilmoitetaan kutsukirjeessä).

Keskusröntgen puh.08 - 315 3208 Päivystysröntgen puh.08 – 315 2254